ยูโอบีชี้หุ้นไทยไม่แพง
คาดเงินทุนนอกไหลซบเอเชียต่อกลต.ผ่านแบ่งหน่วยลงทุนหลายชนิด
3 เม.ย. 2556

คาดเงินทุนนอกไหลซบเอเชียต่อกลต.ผ่านแบ่งหน่วยลงทุนหลายชนิด
บลจ.ยูโอบี แนะกระจายลงทุนหลายสินทรัพย์ ชูหุ้นไทยไม่แพง คาดเงินนอกยังไหลเข้าเอเชีย
นายกรวุฒิ ลีนะบรรจง ประธานเจ้าหน้าที่การลงทุน บริษัทหลักทรัพย์จัดการกองทุน (บลจ.) ยูโอบี (ไทย) เปิดเผยว่า ภาพรวมเศรษฐกิจโลกที่ดีขึ้น ส่งผลให้เงินลงทุนจำนวนมากเข้าลงทุนในตลาดหุ้นทั่วโลกตั้งแต่ต้นปี 2556 โดยเฉพาะหุ้นไทยที่ปรับตัวขึ้นสูงสุดในเอเชีย จึงแนะนำให้นักลงทุนกระจายการลงทุนไปยังสินทรัพย์ที่หลากหลาย เพื่อกระจายความเสี่ยง
ทั้งนี้ บริษัทยังเห็นว่าปีนี้ยังคงเป็นปีที่ดีของหุ้น และคาดว่าเงินลงทุนต่างชาติยังไหลเข้าเอเชียต่อเนื่อง จึงแนะนำให้นักลงทุนที่ลงทุนในหุ้นอยู่แล้วจัดสรรเงินลงทุนในหุ้น 80% และ 20% ลงทุนในตราสารหนี้ 
นายกรวุฒิ กล่าวว่า ในส่วนของหุ้น อาจแบ่งลงทุนหุ้นไทย 70% และหุ้นต่างประเทศ 30% เนื่องจากปัจจุบันหุ้นไทยราคาขึ้นมามาก แต่ราคายังไม่แพงหรือถูกจนเกินไป สำหรับตราสารหนี้ นักลงทุนอาจแบ่งเงิน 15% ลงทุนในตราสารหนี้ทั่วโลก และที่เหลือ 5% อาจถือเงินสดสำรอง
“เรายังให้น้ำหนักในหุ้นไทยมากกว่าหุ้นนอก เพราะตอนนี้เงินบาทแข็งค่า การลงทุนในกองทุนหุ้นต่างประเทศ ซึ่งส่วนใหญ่ไม่ได้ป้องกันความเสี่ยงจากค่าเงิน ทำให้แม้จะได้กำไรจากการลงทุนกลับมา แต่เมื่อมาแปลงเป็นเงินบาทก็ฉุดผลตอบแทนลดลง จึงไม่น่าสนในมากนัก ยกเว้นเป็นกองทุนที่ลงทุนในหุ้นเอเชีย ซึ่งค่าเงินจะเคลื่อนไหวไปในทิศทางเดียวกัน” นายกรวุฒิ กล่าว
นอกจากนี้ บริษัทยังคงเป้าหมายดัชนีหุ้นในสิ้นปี 2556 อยู่ที่ 1,650 จุด โดยคาดว่ากำไรบริษัทจดทะเบียนจะเติบโต 20% อัตราการจ่ายเงินปันผล 34%
สำหรับทองคำเห็นว่าไม่ใช่จังหวะลงทุน หากจะลงทุนต้องถือระยะกลางยาว โดยคาดว่าในปีนี้จะเคลื่อนไหวในกรอบ 1,5001,700 เหรียญสหรัฐต่อออนซ์
บลจ.ยูโอบี แนะนำกองทุนเปิดยูโอบี สมาร์ท ดิวิเดนด์โฟกัส อิควิตี้ ฟันด์ ลงทุนในหุ้นไทย กองทุนเปิดยูโอบี สมาร์ท โกลบอล บอนด์ ฟันด์ ลงทุนตราสารหนี้ต่างประเทศ กองทุนเปิดยูโอบี สมาร์ท เอเชีย คอนซูเมอร์ ฟันด์ ลงทุนหุ้นสินค้าอุปโภคบริโภคในเอเชีย และกองทุนเปิดยูโอบี สมาร์ท โกลด์ ฟันด์H ลงทุนทองคำ
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.อนุญาตให้กองทุนรวมที่จัดตั้งอยู่แล้ว สามารถแบ่งหน่วยลงทุนออกเป็นหลายชนิด (MultiClass) เพื่อขายให้แก่ผู้ลงทุนได้ จากปัจจุบันการแบ่งชนิดหน่วยลงทุนจะต้องทำตั้งแต่ตอนจัดตั้งกองทุน
นอกจากนี้ ได้ปรับปรุงหลักเกณฑ์การแบ่งชนิดหน่วยลงทุนของกองทุนรวม โดยอนุญาตเพิ่มเติมให้แบ่งชนิดตามสกุลเงินได้ เพื่อเพิ่มความยืดหยุ่นในการดำเนินงานและเพิ่มทางเลือกในการเสนอขายหน่วยลงทุนของ บลจ. รวมทั้งสร้างทางเลือกในการลงทุนให้แก่ผู้ลงทุน ซึ่งช่วยพัฒนาตลาดทุนไทยในอีกทางหนึ่ง แต่เนื่องจากปัจจุบันผลลงทุนไทยไม่สามารถซื้อขายหน่วยลงทุนสกุลเงินต่างประเทศในไทยได้ การเสนอขายหน่วยลงทุนสกุลเงินต่างประเทศ บลจ.ต้องกำหนดให้ชัดเจนว่าขายต่างชาติเท่านั้น